b'\n_START_ARTICLE_\nMika M\xc3\xa4kel\xc3\xa4\n_START_PARAGRAPH_\nMika M\xc3\xa4kel\xc3\xa4 (s. 1965) on suomalainen amat\xc3\xb6\xc3\xb6rin\xc3\xa4yttelij\xc3\xa4. H\xc3\xa4n n\xc3\xa4ytteli sotamies Rahikaista V\xc3\xa4in\xc3\xb6 Linnan romaaniin perustuvassa Rauni Mollbergin ohjaamassa elokuvassa Tuntematon sotilas (1985).\n_START_SECTION_\nValinta elokuvarooliin\n_START_PARAGRAPH_\nMollberg kiersi videokameran kanssa ymp\xc3\xa4ri Suomen etsim\xc3\xa4ss\xc3\xa4 rooleihin sopivia henkil\xc3\xb6it\xc3\xa4. H\xc3\xa4n valitsi elokuvaansa nuoria, tuntemattomiakin n\xc3\xa4yttelij\xc3\xb6it\xc3\xa4, joista monet olivat amat\xc3\xb6\xc3\xb6rej\xc3\xa4. Tarkoituksena t\xc3\xa4ll\xc3\xa4 oli tuoda esiin sotilaiden nuoruutta, mik\xc3\xa4 poikkesi Edvin Laineen ohjaamasta Linnan romaanin ensimm\xc3\xa4isest\xc3\xa4 elokuvasovituksesta._NEWLINE_T\xc3\xa4t\xc3\xa4 kautta valittuihin kuuluivat Hannu Kivioja, teatterikoululainen Pertti Koivula ja Mika M\xc3\xa4kel\xc3\xa4. M\xc3\xa4kel\xc3\xa4n Mollberg l\xc3\xb6ysi Teivon raviradalta Tampereelta, josta h\xc3\xa4n kutsui t\xc3\xa4m\xc3\xa4n koekuvauksiin. Silloin viel\xc3\xa4 vanhempiensa luona Siivikkalassa Tampereen l\xc3\xa4hell\xc3\xa4 asunut M\xc3\xa4kel\xc3\xa4 oli Tuntematon sotilas -elokuvan rooliin valituksi tullessaan 18-vuotias eik\xc3\xa4 ollut viel\xc3\xa4 suorittanut varusmiespalvelustaan. T\xc3\xb6it\xc3\xa4 h\xc3\xa4n oli tehnyt metsurina. _NEWLINE_M\xc3\xa4kel\xc3\xa4ll\xc3\xa4 ei tuolloin juuri ollut n\xc3\xa4yttelij\xc3\xa4kokemusta.  J\xc3\xa4lkeenp\xc3\xa4in Mollbergin ratkaisua k\xc3\xa4ytt\xc3\xa4\xc3\xa4 todella nuoria n\xc3\xa4yttelij\xc3\xb6it\xc3\xa4, toisin kuin Laine omassa sovituksessaan, on pidetty aikaa kest\xc3\xa4neen\xc3\xa4 ja onnistuneena.\n_START_SECTION_\nValmistautuminen ja kuvaukset\n_START_PARAGRAPH_\nKun n\xc3\xa4yttelij\xc3\xa4t oli valittu, n\xc3\xa4it\xc3\xa4 valmistettiin rooleihinsa kielikylvyill\xc3\xa4. Pohjoiskarjalaisen Rahikaisen rooliin valittu M\xc3\xa4kel\xc3\xa4 l\xc3\xa4hetettiin t\xc3\xa4t\xc3\xa4 varten ensin maat\xc3\xb6ihin Pohjois-Karjalaan. Kotimurteenaan h\xc3\xa4n puhui Tampereen murretta._NEWLINE_Kuvauksissa ammattin\xc3\xa4yttelij\xc3\xb6ist\xc3\xa4 ja amat\xc3\xb6\xc3\xb6reist\xc3\xa4 muodostui M\xc3\xa4kel\xc3\xa4n mukaan "hyv\xc3\xa4 porukka", ja h\xc3\xa4n yst\xc3\xa4vystyi my\xc3\xb6s tuolloin viel\xc3\xa4 elossa olleen ja kuvauksiin osallistuneen kirjailija V\xc3\xa4in\xc3\xb6 Linnan kanssa. Muiden n\xc3\xa4yttelij\xc3\xb6iden tapaan M\xc3\xa4kel\xc3\xa4 antaa suurta tunnustusta my\xc3\xb6s ohjaaja Mollbergille._NEWLINE_Hietasen roolissa monissa samoissa kohtauksissa M\xc3\xa4kel\xc3\xa4n kanssa n\xc3\xa4ytellyt Pirkka-Pekka Petelius muistelee vailla aiempaa n\xc3\xa4yttelij\xc3\xa4kokemusta olleen M\xc3\xa4kel\xc3\xa4n roolisuoritusta: "H\xc3\xa4n oli hymyilev\xc3\xa4 ja leppoisa, ja h\xc3\xa4nen tulkinnassaan oli paljon sellaista hyv\xc3\xa4\xc3\xa4, mit\xc3\xa4 h\xc3\xa4n ei varmasti itse edes tiennyt."\n_START_SECTION_\nArvioita roolisuorituksesta\n_START_PARAGRAPH_\nMollbergin elokuvan vastaanottoa tutkineiden Kimmo Jokisen ja Maaria Lingon mukaan Mollbergin sovituksessa on Rokan lis\xc3\xa4ksi nostettu Koskela ja Hietanen mutta my\xc3\xb6s "ovela ja huumorintajuinen kauppamies" Rahikainen. Elokuvan vastaanottoa tutkineissa haastatteluissa Rahikaisen hahmo yhdess\xc3\xa4 Kariluodon ja Lahtisen kanssa sijoittuu seitsem\xc3\xa4n eniten mainintoja saaneen joukkoon Rokan, Koskelan, Hietasen, Lammion ja Lehdon j\xc3\xa4lkeen. _NEWLINE_Kriitikoista Peter von Bagh katsoo, ett\xc3\xa4 elokuvassa "[h]engiss\xc3\xa4selviytyjien akseli toimii. Rahikaisen ja Rokan tapaiset puuhakkaat kaverit erottuvat omaksi ryhm\xc3\xa4kseen, ja heid\xc3\xa4n kauttaan jatkuvat monet sellaiset tekemiset, joissa sodasta ei tavallaan ole tietoakaan ja joiden kautta el\xc3\xa4misen arvoinen el\xc3\xa4m\xc3\xa4 jatkuu." Jukka Sihvosen mielest\xc3\xa4 Rahikaisen hahmossa Mollbergin sovituksessa verrattuna Laineen tulkinnan rehvastelevan "is\xc3\xa4m\xc3\xa4iseen" hahmoon (Laineen sovituksessa Kaarlo Halttunen) korostuu ilkikurinen poikamaisuus, samalla kun hahmossa on my\xc3\xb6s tunteettoman omaneduntavoittelijan aineksia. Samaa mielt\xc3\xa4 on Helena Yl\xc3\xa4nen, jonka mukaan "Mika M\xc3\xa4kel\xc3\xa4n esitt\xc3\xa4m\xc3\xa4ss\xc3\xa4 Rahikaisessa korostetaan ep\xc3\xa4luotettavuutta selviytymiskyvyn ohitse."\n_START_SECTION_\nEhdokkuuksia\n_START_PARAGRAPH_\nM\xc3\xa4kel\xc3\xa4 oli vuonna 1986 roolistaan Tuntemattoman sotilaan Rahikaisena ehdolla Parhaan miessivuosan Jussi-palkinnon saajaksi yhdess\xc3\xa4 Hannu Kiviojan ja Pirkka-Pekka Peteliuksen kanssa.\n_START_SECTION_\nMy\xc3\xb6hempi ura\n_START_PARAGRAPH_\nTuntemattoman sotilaan kuvausten p\xc3\xa4\xc3\xa4tytty\xc3\xa4 elokuussa 1985 M\xc3\xa4kel\xc3\xa4 astui varusmiespalvelukseen. Toisin kuin muutamat muut Tuntemattoman sotilaan rooleihin valitut amat\xc3\xb6\xc3\xb6rit, M\xc3\xa4kel\xc3\xa4 ei p\xc3\xa4\xc3\xa4tynyt n\xc3\xa4yttelij\xc3\xa4nuralle, vaan kertoo haastattelussa vuonna 2012 kokeneensa n\xc3\xa4yttelij\xc3\xa4n ty\xc3\xb6n itselleen tulevaa ammattia ajatellen henkisesti liian raskaaksi.  _NEWLINE_Tuntemattoman sotilaan j\xc3\xa4lkeen M\xc3\xa4kel\xc3\xa4 esiintyi viel\xc3\xa4 pieniss\xc3\xa4 rooleissa kahdessa Mollbergin elokuvassa: Yst\xc3\xa4v\xc3\xa4t, toverit (1990) ja liikennevalistuslyhytelokuvassa Me olemme syyllisi\xc3\xa4 (1989) sek\xc3\xa4 vieraili televisiosarjassa Metsolat. Varsinaisen ty\xc3\xb6uransa M\xc3\xa4kel\xc3\xa4 on tehnyt rekankuljettajana ensin Euroopassa ja sitten Suomessa ja v\xc3\xa4lill\xc3\xa4 yritt\xc3\xa4j\xc3\xa4n\xc3\xa4.'